ქალაქ ქუთაისის მუნიციპალიტეტის საკრებულოს ეკონომიკის, ქონების მართვის და საქალაქო მეურნეობისა და საფინანსო-საბიუჯეტო კომისიების გაერთიანებული სხდომის

**ო ქ მ ი N17**

**სხდომის ჩატარების დრო:**

**23 დეკემბერი, 2022 წელი**

**სხდომის ჩატარების ადგილი:**

რუსთაველის გამზირი N3

ადგილობრივი თვითმმართველობის

შენობაში არსებული სხდომათა დარბაზი

სხდომას თავმჯდომარეობდა საკრებულოს ეკონომიკის, ქონების მართვისა და საქალაქო მეურნეობის კომისიის თავმჯდომარე, ბატონი **ამირან კოპალეიშვილი.**

**ესწრებოდნენ კომისიის წევრები:**

მაია სიმონიძე, ბესიკ ხამაშურიძე, მაგდა კოსტავა, მამუკა რიჟამაძე, ჯემალ ბიბილეიშვილი, თეიმურაზ ნადირაძე, ზაქრო მამასახლისი, კობა გურული.

**საფინანსო-საბიუჯეტო კომისიის თავმჯდომარე** ბაქარ მახარაძე.

**საფინანსო-საბიუჯეტო კომისიის წევრები:** ირაკლი შენგელია, გია ბასილაძე, პაატა ლილუაშვილი, მარეხი ნიჟარაძე, ელეონორა არჩაია.

**სულ:** 15 წევრი.

**არ ესწრებოდნენ:** ნინო ჩიკვაშვილი, ბესიკ ბრეგაძე, გრიგოლ შუშანია, გიორგი კილაძე, ლაშა შალამბერიძე, ნინო ბიბილეიშვილი, დავით ბახტაძე, გაგა მანაგაძე, დარეჯან ფხაკაძე, რომან ქვაჩაკიძე.

**სულ:** 10 წევრი.

**სხდომის მუშაობაში მონაწილეობდნენ:**

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი **დავით ნიშნიანიძე.**

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-ეკონომიკური განვითარების, ადგილობრივი თვითმმართველობის ქონებისა და ტრანსპორტის მართვის სამსახურის ხელმძღვანელი **თინათინ ბერიშვილი.**

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-მუნიციპალური და საბინაო ინფრასტრუქტურის განვითარების სამსახურის მეორადი სტრუქტურული ერთეულის-ეკოლოგიისა და მყარი ნარჩენების განყოფილების ხელმძღვანელი **არჩილ ტყაბლაძე.**

სხდომა გახსნა საკრებულოს ეკონომიკის, ქონების მართვისა და საქალაქო მეურნეობის კომისიის თავმჯდომარემ ბატონმა **ამირან კოპალეიშვილმა** და წარმოადგინა სხდომის დღის წესრიგის შემდეგი პროექტი:

1. „ქალაქ ქუთაისის მუნიციპალიტეტის 2022 წლის ბიუჯეტის დამტკიცების შესახებ“ ქალაქ ქუთაისის მუნიციპალიტეტის საკრებულოს 2021 წლის 29 დეკემბრის N5 დადგენილებაში ცვლილების შეტანის თაობაზე.

2. ქალაქ ქუთაისის მუნიციპალიტეტის 2023 წლის ბიუჯეტის პროექტის განხილვა;

3. ქალაქ ქუთაისის მუნიციპალიტეტში დასახლებული ტერიტორიის დასუფთავებისათვის მოსაკრებლის შემოღებისა და მოსაკრებლის გადახდის წესის დამტკიცების შესახებ;

4. „ქალაქ ქუთაისში მესამე პირებისათვის პარკირების ორგანიზების უფლების გადაცემისას ყველა სახეობის პარკირების ადგილების სარგებლობისათვის, საჯარიმო სადგომზე გადაყვანისა და დგომისათვის საფასურის ზედა ზღვრის დადგენის შესახებ“ ქალაქ ქუთაისის მუნიციპალიტეტის საკრებულოს 2015 წლის 25 თებერვლის N79 დადგენილებაში ცვლილების შეტანის თაობაზე;

5. ქალაქ ქუთაისის მუნიციპალიტეტის საკუთრებაში არსებული უძრავი ქონების, არასამეწარმეო (არაკომერციული) იურიდიული პირის „ქალაქ ქუთაისის ბაგა-ბაღების გაერთიანებისათვის“ პირდაპირი განკარგვის წესით, უსასყიდლო უზუფრუქტის ფორმით, სარგებლობაში გადაცემის თაობაზე, ქალაქ ქუთაისის მუნიციპალიტეტის მერისათვის თანხმობის მიცემის შესახებ.

დღის წესრიგის პროექტთან დაკავშირებით მოსაზრებები არ გამოთქმულა.

საკრებულოს ეკონომიკის, ქონების მართვისა და საქალაქო მეურნეობის კომისიის თავმჯდომარემ, ბატონმა **ამირან კოპალეიშვილმა** დღის წესრიგის პროექტთან დაკავშირებით გამოაცხადა ღია კენჭისყრის დაწყება. რეგისტრაცია გაიარა კომისიის 15-მა წევრმა. კენჭისყრის პროცედურას არ ესწრებოდნენ კომისიის წევრები: ნინო ჩიკვაშვილი, ბესიკ ბრეგაძე, გრიგოლ შუშანია, გიორგი კილაძე, ლაშა შალამბერიძე, ნინო ბიბილეიშვილი, დავით ბახტაძე, გაგა მანაგაძე, დარეჯან ფხაკაძე, რომან ქვაჩაკიძე.

ღია კენჭისყრით, ერთხმად **დ ა ა დ გ ი ნ ე ს** :

დამტკიცდეს კომისიის სხდომის დღის წესრიგი წარმოდგენილი რედაქციით.

**მ ო ი ს მ ი ნ ე ს:**

დღის წესრიგით გათვალისწინებული პირველი საკითხის- **„ქალაქ ქუთაისის მუნიციპალიტეტის 2022 წლის ბიუჯეტის დამტკიცების შესახებ“ ქალაქ ქუთაისის მუნიციპალიტეტის საკრებულოს 2021 წლის 29 დეკემბრის N5 დადგენილებაში ცვლილების შეტანის თაობაზე.**

ზემოაღნიშნულ საკითხზე განკარგულების პროექტი წარმოადგინაქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელმა, ბატონმა **დავით ნიშნიანიძემ.**

(განკარგულების პროექტი

ოქმს თან ერთვის)

ბატონმა **დ.ნიშნიანიძემ** აქვე განმარტა: „მოგესალმებით და წარმოგიდგენთ 2022 წლის ბიუჯეტში ბოლო ცვლილებას, ჩვენ 2021 წლის 29 დეკემბერს დავამტკიცეთ 2022 წლის ბიუჯეტი N5 დადგენილებით, თავდაპირველ პარამეტრად განისაზღვრა 89 876 000 ლარი, 2022 წლის ბიუჯეტში 1 იანვრიდან განხორციელდა 6 ცვლილება, რომლის შედეგად ბიუჯეტი საბოლოოდ 89 876 000 ლარიდან გაიზარდა და დასუზტდა 129 893 000 ლარამდე, თავადაც ხედავთ, რომ უმნიშვნელოვანესი ზრდა არის დამტკიცებულსა და დაზუსტებულ ბიუჯეტებს შორის, ცვლილებების შედეგად გაზრდილი ბიუჯეტის 90% დაიხარჯა ინფრასტრუქტურულ პროექტებზე. 2022 წელი ამ კუთხით იყო გამორჩეული წელი, ვინაიდან გაეროს განვითარების ფონდიდან გრანტის სახით მივიღეთ 26 მილიონი ლარი, რომლიც გაიხარჯა მსხვილ ინფრასტრუქტურულ პროექტებში. რაც შეეხხება მეექვსე ცვლილებას, იგი განპირობებულია იმ მუხლობრივი ცვლილებებით, რაც მთელი წლის განმალობაში საბიუჯეტო კოდექსის შესაბადმისად, მერის ბრძანებით განისაზღვრება. გარდა ამისა, ჩვენ ვახდენთ მთავრობის კორექტირებული განკარგულების საფუძველზე ბიუჯეტში თანხების შემცირებას, განკარგულების თანხის დონეზე, რაც ჩანს გამარტივებულ ფორმაში. ზრდა შეეხო მხოლოდ სკოლამდელი აღზრდის პროგრამას 380 ათასი ლარით. მე-6 ცვლილების შედეგად საბოლოო პარამეტრი განისაზღვრა და 2022 წლის ბიუჯეტს ვასრულებთ 129 893 000 ლარით“

**ა ზ რ ი გ ა მ ო თ ქ ვ ე ს, დაისვა შეკითხვები, გაკეთდა განმარტებები:**

კომისიის წევრი, ქალბატონი **მაია სიმონიძე: „**რამდენით შემცირდა 2022 წლის ბიუჯეტი?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე: „**ჯამში შეცირდა 19 92 000 ლარით და მივიღეთ 129 893 000 ლარი. ეს შემცირება განპირობებული მთავრობის ორი განკარგულებით, რაც ცხრილში არის წარმოდგენილი 2022 წლის 17 იანვრის N75, 2021 წლის 16 აგვისტოს N1419 განკარგულებებით“.

კომისიის წევრი, ქალბატონი **ელეონორა არჩაია: „**დაგვრჩა რამე აუთვისებელი“?

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე: „**არა, მხოლოდ ეკონომიებია, რომელიც ორი სახის შეიძლება იყოს: ღონისძიების თანხასა და ტენდერს შორის, მეორე- ხელშეკრულების თანხასა და ფაქტობრივად შესრუბულ სამუშაოს შორის ეკონომია. რაიმე აუთვისებელი თანხა არ დაგვჩენია, მოლოდ ეს განპირობებულია ორეტაპინი ეკონომიების შედეგად და ამ თანხების შემცირება მოხდა.“

კომისიის წევრი ბატონი **თეიმურაზ ნადირაძე: „**საახალწლო დანამატების საკითხი როგორ გადაწყდა?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე: „**მერიისა და საკრებულოს სისტემაში არის 50%-ანი დანამატი“.

კომისიის წევრი ბატონი **თეიმურაზ ნადირაძე: „**საკრებულოს წევრები თუ ღებულობენ?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე: „**პოლიტიკური თანამდებობის პირები საკრებულოს თავმჯდომარე, თავმჯდომარის მოადგილეები, საკრებულოს წევრები, მერი, მერის მოადგილეები ვერ აიღებენ დანამატს. ყველა სხვა თანამშრომელს დაერიცხება 50%-იანი და მათ შორის ააიპების ყველა თანამშრომელსს 40%-ანი დანამატი (აქ მხოლოდ ადმინისტრაცია არ იგულისხმება)“.

კომისიის წევრი, ბატონი **პაატა ლილუაშვილი: „**დანამატის სახით გასაცემი თანხა ჩაიდო ბიუჯეტში თუ რაიმეს მოვაკელით?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე: „**ძირითადი ნაწილი არის ეკონომიები, ვისაც საკუთრი რესურსი გააჩნდა და მხოლოდ ბაღების აიპ-ს დასჭირდა ჩვენგან მხარდაჭერა“.

კომისიის წევრი, ბატონი **პაატა ლილუაშვილი: „**მერიასა და საკრებულოს?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე: „**ჰქონდათ ეკონომიები და არც მუხლობრივი გადატანა არ იყო საჭირო თანხის. აიპებში განხორციელდა საქონელისა და მომსახურების მუხლიდან თანხის გადატანა“.

კომისიის წევრი, ბატონი **გია ბასილაძე: „**მერიის, საკრებულოსა და აიპების დანამატებს შორის 10% სხვაობა თანხობრივად რამდენია?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე:** „შპს“-ებისა და აიპების სახელფასო ფონდი არის 3 400 000, შესაბამიასდ 10% არის 340 000“.

კომისიის წევრი, ბატონი **გია ბასილაძე: „**კარგი იქნებოდა 50%-ანი დანამატი მიეღოთ ააიპების თანამშრომლებს, რომლებიც ნებისმიერ ამინდში ასრულებენ სამუშაოებს“.

საკითხთან დაკავშირებით დებატები შეწყდა.

საკრებულოს ეკონომიკის, ქონების მართვისა და საქალაქო მეურნეობის კომისიის თავმჯდომარემ, ბატონმა **ამირან კოპალეიშვილმა** დღის წესრიგით გათვალისწინებულ პირველ საკითხთან დაკავშირებით დაკავშირებით გამოაცხადა ღია კენჭისყრის დაწყება. რეგისტრაცია გაიარა კომისიის 15-მა წევრმა. კენჭისყრის პროცედურას არ ესწრებოდნენ კომისიის წევრები: ნინო ჩიკვაშვილი, ბესიკ ბრეგაძე, გრიგოლ შუშანია, გიორგი კილაძე, ლაშა შალამბერიძე, ნინო ბიბილეიშვილი, დავით ბახტაძე, გაგა მანაგაძე, დარეჯან ფხაკაძე, რომან ქვაჩაკიძე.

ღია კენჭისყრით ერთხმად **დ ა ა დ გ ი ნ ე ს:**

**მუხლი 1.** მოწონებულ იქნეს განკარგულების პროექტი „ქალაქ ქუთაისის მუნიციპალიტეტის 2022 წლის ბიუჯეტის დამტკიცების შესახებ“ ქალაქ ქუთაისის მუნიციპალიტეტის საკრებულოს 2021 წლის 29 დეკემბრის N5 დადგენილებაში ცვლილების შეტანის თაობაზე.

**მუხლი 2.** დღის წესრიგის პირველ საკითხზე მიღებულ იქნეს დასკვნა შენიშვნების გარეშე თანდართული რედაქციით და წარედგინოს საკრებულოს ბიუროს უახლოეს სხდომას განსახილველად.

**მ ო ი ს მ ი ნ ე ს:**

დღის წესრიგის მეორე საკითხის- **„ქალაქ ქუთაისის მუნიციპალიტეტის 2023 წლის ბიუჯეტის პროექტის განხილვის შესახებ“**

საკითხთან დაკავშირებით განმარტება გააკეთა საკრებულოს საფინანსო-საბიუჯეტო კომისიის თავმჯდომარემ, ბატონმა **ბაქარ მახარაძემ:** „როგორც მოგეხსენებათ, გასული თვის ჩვენი კომისიების გაერთიანებულ სხდომაზე განვიხილეთ 2023 წლის ბიუჯეტის პროექტის პირველი ვარიანტი, რომელიც დავუბრუნეთ მერიას გადასამუშავებლად, ახალი ვარიანტის მიხედვით ჩვენ მივიღეთ პოზიტიურად შეცვლილი და გაზრდილი ბიუჯეტი, განსაკუთრებით მინდა ხაზი გავუსვა იმ ფაქტს, რომ საკრებულოს კომისიების მიერ შემუშავებული შენიშვნები თითქმის მთლიანად იქნა გათვალისწინებული და ასახული 2023 წლის ბიუჯეტის პროექტის იმ ვარიანტში, რომელსაც დღეს ჩვენ ახლა ვიხილავთ, კერძოდ, 2022 წლის ბიუჯეტთან შედარებით იზრდება საგზაო ინფრასტრუქტურა და შეადგენს 3543.2 ათას ლარს, მშენებლობისა და ავარიული ობიექტების და შენობების რეაბილიტაცია - 794.2 ათას ლარს, ბინათმესაკუთრეთა ამხანაგობების განვითარება-1823.8 ათას ლარს, საპროექტო სახარჯთაღრიცხო სამუშაოების პროგრამა - 418.3 ათას ლარს, ბიუჯეტის წარმოდგენილ პროექტში ბინათმესაკუთრეთა ამხანაგობების განვითარების დაფინანსება წინა წელთან შედარებით იზრდება და 1823 ათასი ლარს შეადგენს, მიგვაჩნია, რომ ეს პროგრამები მოსახლეობის საყოფაცხოვრებო პირობების გაუმჯობესებისა და უსაფრთხოებისათვის მნიშვნელოვანია და მათი დაფინანსება თითქმის გაორმაგდა წარმოდგენილ ბიუჯეტში, საერთოდ არ იყო გათვალისწინებული თანხა სტიქიის შედეგად სალიკვიდაციო ღონისძიებების განხორციელებისათვის. წარმოდგენილ პროექტში იგი 259 ათას ლარს შეადგენს. ცენტრალური ბიუჯეტიდან დახმარების გამოყოფამდე მნიშვნელოვანია ჩვენ გვქონდეს განსაზღვრული თანხა ჩვენი მოქალაქეების მხარდასაჭერად, ბიუჯეტის პროექტის პირველ ვარიანტში საერთოდ არ იყო გათვალისწინებული თანხა გზებისა და ტროტუარების კაპიტალური შეკეთებისათვის. ახალ დოკუმენტში იგი 1524 ათას ლარს შეადგენს, რომელიც სავარაუდოდ, წლის განმავლობაში, კიდევ გაიზრდება. ასევე საყრდენი და დამცავი კედლების მშენებლობისათვისაც არ იყო დაფინანსება განსაზღვრული, რამაც ახალ ვარიანტში 567 ათასი ლარი შეადგინა, სანიაღვრე სისტემის რეაბილიტაცია-მშენებლობისათვის ჩასმული იყო 45 ათასი ლარი, რაც 2022 წლის მაჩვენებელს (700 ათასი ლარი) მნიშვნელოვნად ჩამორჩებოდა. ახალი პარამეტრი 729 ათასი ლარია, ასევე არ იყო გათვალისწინებული თანხები ტურისტული ინფრასტრუქტურის რეაბილიტაციისა (ამჟამად განსაზღვრულია 4970 ათასი ლარი) და მრავალსართულიანი სახლების ფასადების რეაბილიტაციისათვის (ამჟამად განსაზღვრულია 1289 ათასი ლარი), წინა ვარიანტთან შედარებით, 141,5 ათასი ლარით არის მომატებული დაფინანსება ადმინისტრაციული ერთეულების მიხედვით თავისუფალი ინიციატივების განხორციელებისათვის და 741,5 ათას ლარს შეადგენს. (600 ათას ლას შეადგენდა), ახალ ვარიანტში შესწორდა რედაქციული ხასიათის და სტრუქტურასთან დაკავშირებული შენიშვნები ააიპ-ებთან და შპს-ებთან მიმართებით, ვთხოვთ ბატონ დავითს უფრო დეტალურად გაგვაცნოს 2023 წლის ბიუჯეტის პროექტი.“

ზემოაღნიშნულ საკითხზე განკარგულების პროექტი წარმოადგინაქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელმა, ბატონმა **დავით ნიშნიანიძემ.**

(განკარგულების პროექტი

ოქმს თან ერთვის)

ბატონმა **დ.ნიშნიანიძემ** აქვე განმარტა: „მინდა გითხრათ, რომ ჩვენ არ გვქონია შემთხვევა, რომ თავდაპირველად დამტკიცებული ბიუჯეტი იყოს 100 მილიონიანი ნიშნულით. 2022 წლის ბიუჯეტის გეგმა დამტკიცდა 89 876 ათასი ლარით. ჩვენს მიერ ნოემბრის თვეში წარმომდგენილ ბიუჯეტის ვარიანტში უფრო ნაკლები იყო (86 მილიონი ლარი), ხოლო მიმდინარე წლის 10 დეკემბრის წარმოდგრნილ ვარიანტში შედაგენს 101 484.7 ათას ლარს, ეს გაზრდა განპირობებულია იმით, რომ დღგ-ის გეგმა გიზარდა 2 მილიონით, ჩვენ პრივატიზაციის გეგმა გავზარდეთ ნახევარი მილიონით (შვიდ ნახევარი იყო და 8 მილიონს ვგეგმავთ), ასევე საკუთარი თანხის ნაშთი (დაახლოებით ვიცით, რომ გვრჩება 5 მილიონამდე), ამ ნაშთის ფარგლებში თავისუფლად შეგვიძლია ნებისმიერი ხარჯის დაგეგმვა. გარდა ამისა, გარდამავალი პროეტების ნაწილი, რომელიც დაწყებული და თანხების ათვისება განხორციელდება 2023 წელს, წინასწარვე გავანაწილეთ, როგორც ნაშთი 2023 წლის ბიუჯეტში. შესაბამისად, მომდევნი წლის იანვრის თვეში, რომ მოითხოვოს შემსრულებელმა თანხის ანაზღაურება, ბიუჯეტში უკვე დაგეგმილია შემსრულებლითვის თანხის გაცემა, წარმოდგენილი ხარჯთაღრიცხვის თანახმად. ზემოთ აღნიშნულიდან გამომდინარე, 2023 წელს ბიუჯეტს ვიწყებთ 101 484.7 ლარით“.

**ა ზ რ ი გ ა მ ო თ ქ ვ ე ს, დაისვა შეკითხვები, გაკეთდა განმარტებები:**

კომისიის წევრი ბატონი **თეიმურაზ ნადირაძე: „**თუგაიზარდა სახელმწიფო ქონებიდან გაყიდვის შედეგად მუნიციპალიტეტში დასატოვებელი თანხების წილი და როდიდან შედის ეს ცვლილება?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე: „**დიახ გაიზარდა, 2023 წლის პირველი იანვრიდან შედის ძალაში“.

კომისიის წევრი ბატონი **თეიმურაზ ნადირაძე: „**რამდენი რჩება?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე: „**ნახევრი რჩება მიწასთან მიმართებაში და შენობასთან მიმართებაში 70%“.

კომისიის წევრი, ბატონი **კობა გურული: „**წარმოდგენილ ბიუჯეტში რამდენი პროცენტი არის განსაზღვრული სოციალურ და ინფრასტრუქტურულ საკითხებზე?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე:** სოციალური პროგრამებზე 7,9%, ინფრასტრუქტურულზე-25% ჯერჯერობით, მაგრამ 20 მილიონის დამატების შემდგემ 40%-მდე გაიზრდება“.

კომისიის წევრი, ბატონი **კობა გურული:** „რამდენიახელფასების წილი?

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე: „**სახელფასო 39 პროცენტია“.

კომისიის წევრი, ბატონი **კობა გურული:** „თავისუფალი ინიციატივებში რამდენია და ვის აქვს წინადადების წარმოდგენის პრეროგატივა?“.

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე: „**თავისუფალი ინიციატივებში თანხა741,5 ათას ლარს შეადგენს. ძირითადი წინადადდები ადმინისტრაციულ ერთეულში იყრის თავს, მაგრამ ვრცლად ბატონი ბაქარ მახარაძე გაგცემთ პასუხს“.

საფინანსო-საბიუჯეტო კომისიის თავმჯდომარე, ბატონი **ბაქარ მახარაძე:** „თავისფალ ინციატივებთან დაკავშირებით თითოეულ ადმინისტრაციულზე გამოყოფილია 50 ათასი, სულ 12 ადმინისტრაციული ერთეულში 600 ათასი ლარი. ამჟამად გაიზრდა 114.5 ათასი ლარით თანხა, ეს განპირობებულია ძველი პროექტებით და დამატებით 2023 წელს გათვალისწინებული 600 ათასი, რათა მოქალაქეებმა წარმოადგინონ ის წინადადებები, რაც სასწრაფოდ არის მოსაწესრიგებელი მათ ადმინისტრაციულ ერთეულში. მაგალითის მინდა გითხრათ, რომ ბარნოვის ქუჩაზე ასავლელი კიბეების რეაბილიტაცია განხორციელდა“.

კომისიის წევრი, ქალბატონი **ელეონორა არჩაია:** „12 ადმინისტრაციული ერთეული გვაქვს და კარგი იქნებოდა მოქალაქეებს შესაძლებლობა ჰქონოდათ მთლიანი ბიუჯეტის 3% თავად დაეგეგმათ“.

საფინანსო-საბიუჯეტო კომისიის თავმჯდომარე, ბატონი **ბაქარ მახარაძე:** „ქ-ნო ელენორა, 3% შეადგენს 3 მილიონს. აღნიშნული თახა, რომ ჩავდოთ ამ მუხლში, შესაძლებელია ვერ მივიღოთ შედეგი, ვინაიდან არ იყოს ამ თანხის შესატყვისი ინფრატრუტურული პროექტების მოთხოვნა. შესაბამისად, ეს ციფრი განსაზღვრულია ადმინიტრაციულში შემოსული წერილობითი მოთხოვნების შესაბამისად, რომელთა გაანალიზებაც მოხდა და თანხა განისაზღვრა თავისუფალ ინიციატივებში“.

ეკონომიკის, ქონების მართვისა და საქალაქო მეურნეობის კომისიის თავმჯდომარე, ბატონი **ამირან კოპალეიშვილი:** „მეც მინდა დავამატო, ინფრასტრუქტურული კუთხით ჩვენ გვაქვს ხსვადასხვა პროგრამები: ეზოების კეთილმოწყობა, ფასადების რეაბილიატაცია, გზის რეაბილიტაცია და ა.შ. ეს არის ის პროგრამები, რომელზეც განსაზღვრულია თანხა ბიუჯეტში. თავისუფალი ინციატივების პროგრამა საშუალებას აძლევს მოსახლეობას განახორციელოს ისეთი პროექტები, რაც ჩვენი პროგრამებით არ არის გათვალისწინებული. მაგალითად, წყაროს მოწყობა და სხვა“.

კომისიის წევრი, ქალბატონი **ელეონორა არჩაია:** „კახიანოურის ადმინისტრაციულ ერთეულში უნდოდათ სტადიონის რეაბილიტაცია“.

ეკონომიკის, ქონების მართვისა და საქალაქო მეურნეობის კომისიის თავმჯდომარე, ბატონი **ამირან კოპალეიშვილი:** სპორტული მოედნის მოწყობა-რეაბილიტაცია შესაძლებელია, მოსახლეობას ნუ შევიყვანთ შეცდომაში, თავისუფალი ინიციატივების პროგრამით შეიძლება განხორციელდეს ის პროექტები, რომელიც არ არის გათვალისწინებული ქალაქ ქუთაისის მუნიციპალიტეტის მერიის პროგრამებით“.

საფინანსო-საბიუჯეტო კომისიის თავმჯდომარე, ბატონი **ბაქარ მახარაძე:** „კოლეგებო, 2 წლის უკან ეს პროგრამა საერთოდ არ იყო, მაგრამ პირველი რაც მოხდა, მოქალაქეებმა დაიწყეს განსაზღვრა, თუ რა არის მათთვის პრიორიტეტული. სწორედ ამიტომ განისაზღვრა თანხა 600 ათასი. 2023 წლის ბიუჯეტში განისაზღვრა 741,5 ათასი ლარი და შეიძლება კიდევ გაიზარდოს, მაგრამ ისეთი თანხის განსაზღვრა, რომლის ათვისებაც ვერ მოხდება, არ არის მიზანშეწონილი“.

კომისიის წევრი, ბატონი **კობა გურული:** „სოციალურ პაკეტებში მრავალშვილიან დედებზე რაიმე კონკრეტული ხომ არ დაამატებთ? მაგ. როცა მე-6 შვილი შეეძინა ოჯახს რა დახმარებას აიღებს?“

კომისიის წევრი, ქალბატონი **მაია სიმონიძე:** „მე და ქ-ნ მარეხის, ქ-ნი მაგდა და ალბათ ქ-ნი ელეონორაც შემოგვიერთდება, გვაქვს გარკვეული ინციატივა საქართველოში დემოგრაფიული პრობლემებიდან გამომდინარე და რომ ვიკითხე მრავლშვილიან დედებზე რა დახმარებით სარგებლობენ, ვერ მივიღე სასურველი ინფორმაცია“.

კომისიის წევრი ბატონი **თეიმურაზ ნადირაძე:** „სახელმწიფო პროგრამით 200 ლარი არის დახმარება მრავალშვილიანი დედებისათვის მთაში, ხოლო ბარში-150 ლარი“.

კომისიის წევრი, ბატონი **ზაქრო მამასახლისი:** „ყოველთვიურად ერიცხებათ?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე:** „დიახ, ყოველთვიურად ერიცხებათ აღნიშნული თანხა“.

კომისიის წევრი, ქალბატონი **მაია სიმონიძე:** „ვინც არ არის სოციალურად დაუცველი, მათზეც ვრცელდება ეს დახმარება?“

კომისიის წევრი, ბატონი **ზაქრო მამასახლისი:** „დავუშვათ მყავს ხუთი შვილი?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე:** „ხუთი შვილის შემთხვევაში ადგილობრივი მუნიციპალიტეტი ყოველთვიურად ეხმარება ოთხ და მეტ მრავალშვილიან ოჯახს თითოეულ შვილზე 30 ლარით, სოციალურად დაუცველ ოჯახებს 40 ლარით“.

კომისიის წევრი, ქალბატონი **მაია სიმონიძე:** „მოდით სოციალურ საკითხთა სამსახურის ხელმძღვანელს, ბატონ ვარლამ გობეჯიშვილს ვკითხოთ, იქნებ დავურეკოთ“.

საფინანსო-საბიუჯეტო კომისიის თავმჯდომარე, ბატონი **ბაქარ მახარაძე:** „სოციალური პროგრამიდან შარშან იყო ბიუჯეტში 60 ათასი ლარი განსაზღვრული მრავალშივლიანი ოჯახების ეკომომიკურად წახალისებისთვის. ეს პროგრამა 60 ათასი ლარით დარჩა“.

კომისიის წევრი, ბატონი **ზაქრო მამასახლისი:** „სტატისტიკა ან კრიტერიუმი როგორ არის?“

საფინანსო-საბიუჯეტო კომისიის თავმჯდომარე, ბატონი **ბაქარ მახარაძე:** „ზედა ზღვარი არის 5 ათასი ლარი და ამ თანხის ფარგლებში შეუძლიათ წარმოადგინონ მათი ინიციატივა და შემდგომ მოახდენს მუნიციპალიტეტი მათ დაფინანსებას. აგრეთვე არის ბიუჯეტში პროგრამები „ბავშვიანი ოჯახების ეკონომიკური გაძლიერება“ (70 ათასი ლარი) და „ბავშვის განვითარების ხელშეწყობა“ (30 ათასი ლარი).

კომისიის წევრი, ბატონი **კობა გურული:** „მინდა შემოვიდე ინიციატივით, სოციალურ სამსახურს დავუტოვოთ თანხა მოქალაქეების იმ სოციალური პრობლემების მოსაგვარებლად, რაც არ არის გათვალისწინებული სოციალური პროგრამებით, მაგალითისთვის მინდა გითხრათ, რომ ერთოთახიანი ე.წ. „ხრუშოვკა“ ბინაში ცხოვრობს მრავალსულიანი ოჯახი (6 სული)“.

საფინანსო-საბიუჯეტო კომისიის თავმჯდომარე, ბატონი **ბაქარ მახარაძე:** „რომელ მოწყვლად ჯგუფს გულისხმობთ? შშმ პირებზე საუბრობთ?“

კომისიის წევრი, ბატონი **კობა გურული:** „არა მხოლოდ შშმ პირებზე მაქვს საუბარი“.

ეკონომიკის, ქონების მართვისა და საქალაქო მეურნეობის კომისიის თავმჯდომარე, ბატონი **ამირან კოპალეიშვილი:** „მოქალაქეების სოციალური პროლემების მოგვარებისათვის არსებობს გადაუდებელი რეაგირების პროგრამა, სადაც სპეციალური კომისია იღებს გადაწყვეტილებას მოქალაქის დახმარების საკითხთან დაკავშირებით. კომისიის შემადგენლობაში შედიან სხვდასხვა არასმთავრობო ორგანზაციების წარმომადგენლები“.

საფინანსო-საბიუჯეტო კომისიის თავმჯდომარე, ბატონი **ბაქარ მახარაძე:** „ბატონო კობა თქვენ თუ შშმ პირებზე საუბრობთ, სოციალურ საკითხთა სამსახურს აქვს პროგრამა „შშმ პირთა მხარდაჭერაზე ორიენტირებული პროექტების დაფინანსება/თანადაფინანსება“, რომელიშიც 25 ათასია ჩადებული. ასევე არის სოციალურად დაუცველებთა დაკავშირებით მათი საცხოვრებელი სახლების „გადახურვის პროგრამა“ სოციალურად დაუცველებთან მიმართებში, ასევე არის გადაუდებელი რეაგირების პროგრამა, რომელშიც წინა წელს იყო 150 ათასი და ამჟამად თანხა გაზრდილია 200 ათასამდე. ეს პროგრამა მუშაობს იმ მოწყვლად ჯგუფზე, რომელსაც აქვთ სურვილი ფინანსური კრიზისი დაამარცხონ და ამისავთვის ხელშეწყობა ესაჭიროებათ.“

სოციალურ საკითხთა სამსახურის უფროსი, ბატონი **ვარლამ გობეჯიშვილი** (სატელეფონო ჩართვა)**:** „ქალაქ ქუთაისში რეგისტრირებულ და მცხოვრებ მრავალშვილიან ოჯახებს, რომელთაც ჰყავთ 4(ოთხი) და მეტი შვილი და რეგისტრირებული არიან სოციალურად დაუცველი ოჯახების მონაცემთა ერთიან ბაზაში სარეიტინგო ქულით 0–დან 70 000–მდე, თითოეულ არასრულწლოვან შვილზე გაეწევათ მატერიალური დახმარება თვეში 40 (ორმოცი) ლარის ოდენობით, ხოლო სხვა დანარჩენ შემთხვევაში დახმარება განისაზღვრება თითეულ არასრულწლოვან შვილზე თვეში 30 (ოცდაათი) ლარის ოდენობით. სავალდებულოა დახმარების მიმღები მრავალშვილიანი ოჯახის ორივე მშობელი რეგისტრირებული და მცხოვრები იყოს ქალაქ ქუთაისში დახმარების დანიშვნამდე არანაკლებ ერთი წლისა. მრავალშვილიან ოჯახებს დახმარება დაენიშნებათ განცხადებით მიმართვის მომდევნო თვის პირველი რიცხვიდან. 18 წლის შესრულების შემთხვევაში არასრულწლოვან ბავშვს დახმარება შეუწყდება მომდევნო თვის პირველი რიცხვიდან. ქალაქ ქუთაისში რეგისტრირებულ და მცხოვრებ ოჯახებს, რომელთაც ჰყავთ 5 (ხუთი) და მეტი შვილი და ამათგან ერთი მაინც არის 18 (თვრამეტ) წლამდე არასრულწლოვანი, მატერიალური დახმარება გაეწევათ ერთჯერადად, კერძოდ, 5 (ხუთი) შვილიან ოჯახს – 500 ლარის ოდენობით, 6 (ექვსი), 7 (შვიდი) და 8 (რვა) შვილიან ოჯახს დახმარება გაეწევა – 700 ლარის ოდენობით, 9 (ცხრა) და მეტი შვილიანი ოჯახის დახმარება შეადგენს 1000 ლარს. ქალაქ ქუთაისში რეგისტრირებულ და მცხოვრებ ოჯახებს, რომელთაც 2022 წელს შეეძინებათ მე–4, მე–5 და შემდეგი შვილი, მატერიალური დახმარება გაეწევათ ერთჯერადად. მე–4 შვილის შეძენისას დახმარება გაეწევა 1000 (ათასი) ლარის ოდენობით, მე–5 შვილის შეძენისას – 1100 (ათასასი) ლარის ოდენობით, მე–6 შვილის შეძენისას – 1200 (ათასორასი) ლარის ოდენობით, მე–7 შვილის შეძენისას – 1300 (ათასსამასი) ლარის ოდენობით, მე–8, მე–9 და ა.შ. შვილის შეძენისას – 1400 (ათასოთხასი) ლარის ოდენობით. მრავალშვილიან ოჯახებს, რომლეთაც ჰყავთ თუნდაც ერთი არასრულწლოვანი და ვერ სარგებლობენ სახელმწიფოს მიერ დადგენილი შეღავათით, თვეში მიიღებენ 20 ლარის ოდენობით ელექტრო ენერგიის თანადაფინანსებას“.

კომისიის წევრი, ბატონი **თეიმურაზ ნადირაძე**: „სახელმწიფო პროგრამით რამდენი ეძლევათ?“

სოციალურ საკითხთა სამსახურის უფროსი, ბატონი **ვარლამ გობეჯიშვილი:** „სახელმწიფო პროგრამით სოციალური სააგენტო ურიცხავს მე-3 ბავშვის შეძენის შემდგომ 150 ლარს თითეულ ბავშვზე“.

კომისიის წევრი, ქალბატონი **მაია სიმონიძე**: „სოციალურად დაუცველნი უნდა იყვნენ?“

სოციალურ საკითხთა სამსახურის უფროსი, ბატონი **ვარლამ გობეჯიშვილი:** „იმ მოწყვლად ჯგუფგში უნდა შედიოდეს ვისაც 120 ათამდე აქვს მინიჭებული ქულა“.

კომისიის წევრი, ბატონი **კობა გურული:** „ბატონო ვარლამ, თუ მე-6 შვილი შეეძინა, შეუძლია თუ არა ისარგებლოს მრავალვილიანი ოჯახების დახმარების პროგრამით“.

სოციალურ საკითხთა სამსახურის უფროსი, ბატონი **ვარლამ გობეჯიშვილი:** „შეუძლია დაწეროს განცხადება, მაგრამ ჩვენ გვაქვს კრიტერიუმი მეუღლეები მინიმუმ ერთი წელი რეგისტრირებული უნდა იყვნენ ქუთაისში“.

კომისიის წევრი, ბატონი **კობა გურული:** „მეუღლე ბაღდათში არის რეგისტრებული. შეგვიძლია თუ არა რომ დავაყენოთ წინადადება, რომ ეს კრიტერიუმი გავაუქმოთ?“

საფინანსო-საბიუჯეტო კომისიის თავმჯდომარე, ბატონი **ბაქარ მახარაძე:** „მსჯელობა შეიძლება, მაგრამ მუნიციპალიტეტს ხომ აქვს თავისი ბიუჯეტი, ამიტომ სოციალურ საკითთან სამსახურმა უნდა მოამზადოს პროექტი, აღნიშნული კრიტერიუმის გაუქმებით რა შედეგს მივიღებთ“.

კომისიის წევრი, ქალბატონი **მაია სიმონიძე**: **„**ინიციატივით შემოვდივარ, დემოგრაფიული პრობლემებიდან გამომდინარე, გაიზარდოს მრავალშვილიანთა დახმარების თანხა, რომ ცოტა უფრო ღირსეული იყოს. ასევე მეუღლეების რეაგისტრაციის საკითხიც, რომ გავიაროთ, აქვე ტრანსპორტთან დაკავშირებით მინდა ვიკითხო, ტრანსპორტის კომპანიას თანხა გაეზარდა?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-საფინანსო პოლიტიკისა და სახელმწიფო შესყიდვების სამსახურის ხელმძღვანელი, ბატონი **დავით ნიშნიანიძე:** „ტრანსპორტის კომპანიას თანხა გაეზარდა 400 ათასით, ამჟამად შეადგენს 4 400 ათას ლარს“.

საკითხთან დაკავშირებით დებატები შეწყდა.

საკრებულოს ეკონომიკის, ქონების მართვისა და საქალაქო მეურნეობის კომისიის თავმჯდომარემ, ბატონმა **ამირან კოპალეიშვილმა** დღის წესრიგის მეორე საკითხთან დაკავშირებით გამოაცხადა ღია კენჭისყრის დაწყება. რეგისტრაცია გაიარა კომისიის 15-მა წევრმა. კენჭისყრის პროცედურას არ ესწრებოდნენ კომისიის წევრები: ნინო ჩიკვაშვილი, ბესიკ ბრეგაძე, გრიგოლ შუშანია, გიორგი კილაძე, ლაშა შალამბერიძე, ნინო ბიბილეიშვილი, დავით ბახტაძე, გაგა მანაგაძე, დარეჯან ფხაკაძე, რომან ქვაჩაკიძე.

ღია კენჭისყრით (მომხრე: 13 წევრი, თავი შეიკავეს ბატონმა კობა გურულმა და ქალბატონმა ელეონორა არჩაიამ) **დ ა ა დ გ ი ნ ე ს** :

**მუხლი 1.** მოწონებულ იქნეს განკარგულების პროექტი „ქალაქ ქუთაისის მუნიციპალიტეტის 2023 წლის ბიუჯეტის პროექტის განხილვა“

**მუხლი 2.** დღის წესრიგის მეორე საკითხზე მიღებულ იქნეს დასკვნა შენიშვნების გარეშე თანდართული რედაქციით და წარედგინოს საკრებულოს ბიუროს უახლოეს სხდომას განსახილველად.

**მ ო ი ს მ ი ნ ე ს:**

დღის წესრიგის მესამე საკითხის- **„ქალაქ ქუთაისის მუნიციპალიტეტში დასახლებული ტერიტორიის დასუფთავებისათვის მოსაკრებლის შემოღებისა და მოსაკრებლის გადახდის წესის დამტკიცების შესახებ“**

ზემოაღნიშნულ საკითხზე დადგენილების პროექტი წარმოადგინაქალაქ ქუთაისის მუნიციპალიტეტის მერიის პირველადი სტრუქტურული ერთეულის-მუნიციპალური და საბინაო ინფრასტრუქტურის განვითარების სამსახურის მეორადი სტრუქტურული ერთეულის-ეკოლოგიისა და მყარი ნარჩენების განყოფილების ხელმძღვანელმა, ბატონმა **არჩილ ტყაბლაძემ.**

(განკარგულების პროექტი

ოქმს თან ერთვის)

ბატონმა **ა.ტყაბლაძემ** აქვე განმარტა: „აღნიშნული დადგენილება ითვალისწინებს 2018 წლის N49 დადგენილების გაუქმებას და ახლის შემოღებას, კერძოდ, ფიზიკური და იურიდიული პირებისათვის დასუფთავების მოსაკრებლის თანხის გაზრდას, ერთ სულ მოსახლეზე 2023 წლის 1 იანვრიდან 0,5 თეთრის ნაცვლად გადასახდელი იქნება 1 ლარი, ხოლო იურიდიული პირებისათვის ტარიფები განისაზღვრება კლასიფიკაციის შესაბამისად. აღნიშნული ფასის ზრდა გამოწვეულია იმით, რომ დანახარჯი დიდია, როგორც ვიცით ააიპ „სპეციალურ სერვისებს“ აქვს შესაბამისი ბიუჯეტი. ჩვენ ვიანგარიშეთ, წელიწადში 36 000 კუბური მეტრი ნაგავი შედის ნაგავსაყრელზე და 1 კუბური მეტრის ნარჩენზე მომსახურეობა გვიჯდება 33 ლარი, ჯამში-5 200 000 ლარი. ძველი დადგენილებით შპს-ებისა და სხვა ორგანიზაციებისათვის 1 კუბური მეტრის ნარჩენის გატანის მომსახურეობის საფასური იყო 9,20 ლარი, ახლა კი გახდება-16 ლარი.“

**ა ზ რ ი გ ა მ ო თ ქ ვ ე ს, დაისვა შეკითხვები, გაკეთდა განმარტებები:**

კომისიის წევრი, ბატონი **კობა გურული:** „თუ გაქვთ სტატისტიკა, მოსახლეობის რამდენი პროცენტია გადასახადის გადამხდელი?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-მუნიციპალური და საბინაო ინფრასტრუქტურის განვითარების სამსახურის მეორადი სტრუქტურული ერთეულის-ეკოლოგიისა და მყარი ნარჩენების განყოფილების ხელმძღვანელი, ბატონი **არჩილ ტყაბლაძე:** „მოსახლეობაში 40%-დან 45%-მდე მერყეობს, ხოლო იურიდიულ პირებში 90%-მდეა მაჩვენებელი.“

კომისიის წევრი, ბატონი **კობა გურული:** „დავუშვათ საწარმოს აქვს 3 000 კვადრატული მეტრის ფართობის მიწის ნაკვეთი, რომელზეც განთავსებულია 100 კვადრატული მეტრის ფართობის შენობა-ნაგებობა, როგორი ტარიფით უნდა მოხდეს გადასახადის გადახდა?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-მუნიციპალური და საბინაო ინფრასტრუქტურის განვითარების სამსახურის მეორადი სტრუქტურული ერთეულის-ეკოლოგიისა და მყარი ნარჩენების განყოფილების ხელმძღვანელი, ბატონი **არჩილ ტყაბლაძე: „**გააჩნია ამ შენობაში რა საქმიანობას ახორციელებს აღნიშნული საწარმო, ვთქვათ არის საწყობი, ამ შემთხვევაში თუ ძველი დადგენილებით კვადრატულ მეტრზე უწევდა 0,06 თეთრის გადახდა, ახლა 0,11 თეთრამდე გაეზრდებათ.“

საკითხთან დაკავშირებით დებატები შეწყდა.

საკრებულოს ეკონომიკის, ქონების მართვისა და საქალაქო მეურნეობის კომისიის თავმჯდომარემ, ბატონმა **ამირან კოპალეიშვილმა** დღის წესრიგით გათვალისწინებულ მესამე საკითხთან დაკავშირებით დაკავშირებით გამოაცხადა ღია კენჭისყრის დაწყება. რეგისტრაცია გაიარა კომისიის 15-მა წევრმა. კენჭისყრის პროცედურას არ ესწრებოდნენ კომისიის წევრები: ნინო ჩიკვაშვილი, ბესიკ ბრეგაძე, გრიგოლ შუშანია, გიორგი კილაძე, ლაშა შალამბერიძე, ნინო ბიბილეიშვილი, დავით ბახტაძე, გაგა მანაგაძე, დარეჯან ფხაკაძე, რომან ქვაჩაკიძე.

ღია კენჭისყრით ერთხმად **დ ა ა დ გ ი ნ ე ს:**

**მუხლი 1.** მოწონებულ იქნეს დადგენილების პროექტი „ქალაქ ქუთაისის მუნიციპალიტეტში დასახლებული ტერიტორიის დასუფთავებისათვის მოსაკრებლის შემოღებისა და მოსაკრებლის გადახდის წესის დამტკიცების შესახებ“

**მუხლი 2.** დღის წესრიგის მესამე საკითხზე მიღებულ იქნეს დასკვნა შენიშვნების გარეშე თანდართული რედაქციით და წარედგინოს საკრებულოს ბიუროს უახლოეს სხდომას განსახილველად.

**მ ო ი ს მ ი ნ ე ს:**

დღის წესრიგის მეოთხე საკითხის- **„ქალაქ ქუთაისში მესამე პირებისათვის პარკირების ორგანიზების უფლების გადაცემისას ყველა სახეობის პარკირების ადგილების სარგებლობისათვის, საჯარიმო სადგომზე გადაყვანისა და დგომისათვის საფასურის ზედა ზღვრის დადგენის შესახებ“ ქალაქ ქუთაისის მუნიციპალიტეტის საკრებულოს 2015 წლის 25 თებერვლის N79 დადგენილებაში ცვლილების შეტანის თაობაზე“**

ზემოაღნიშნულ საკითხზე დადგენილების პროექტი წარმოადგინაქალაქ ქუთაისის მუნიციპალიტეტის მერიის პირველადი სტრუქტურული ერთეულის-ეკონომიკური განვითარების, ადგილობრივი თვითმმართველობის ქონებისა და ტრანსპორტის მართვის სამსახურის ხელმძღვანელმა, ქალბატონმა **თინათინ ბერიშვილმა.**

(განკარგულების პროექტი

ოქმს თან ერთვის)

ქალბატონმა **თ.ბერიშვილმა** აქვე აღნიშნა: „საკითხი ეხება პარკირების საფასურის ზრდას, 1საათამდე პერიოდი-0,5 თეთრი, 3 საათამდე-1 ლარი, ყოველი შემდგომი ერთი საათი-0,5 თეთრი, ერთი დღე-2 ლარი, 7 დღე-5 ლარი, 30 დღე-10 ლარი, 182-30 ლარი, 365 დღე-60 ლარი, ფასების ზრდა განპირობებულია ჩვენს ქალაქში ავტომობილების რაოდენობის მომატებით და ახალი საპარკინგე ადგილების მოწყობის მიზნით ხდება აღნიშნული ტარიფების ცვლილება.“

**ა ზ რ ი გ ა მ ო თ ქ ვ ე ს, დაისვა შეკითხვები, გაკეთდა განმარტებები:**

კომისიის წევრი, ბატონი **კობა გურული: „**თუ გაქვთ შპს „პარკინსერვისიდან“ გამოთხოვილი ინფორმაცია, რამდენი დაუჯდა კომპანიას ქალაქში უკვე არსებული საპარკინგე ადგილების მოწყობა?“

ქალაქ ქუთაისის მუნიციპალიტეტის მერიის პირველადი სტრუქტურული ერთეულის-ეკონომიკური განვითარების, ადგილობრივი თვითმმართველობის ქონებისა და ტრანსპორტის მართვის სამსახურის ხელმძღვანელი, ქალბატონი **თინათინ ბერიშვილი: „**სამწუხაროდ აღნიშნულ ინფორმაციას არ ვფლობ.“

ეკონომიკის, ქონების მართვისა და საქალაქო მეურნეობის კომისიის თავმჯდომარე, ბატონი **ამირან კოპალეიშვილი:** „როგორც ვიცი, აღნიშნული ზრდით მიღებული შემოსავალი მოხმარდება კაპიტალურ საქმეს, შესასყიდია დამხაზველი მანქანა, მოსაწყობია ახალი საპარკინგე სივრცეები და ა.შ.“

საკრებულოს თავმჯდომარე, ბატონი **ირაკლი შენგელია:** „მინდა ავღნიშნო, რომ ამ შპს-მ დაარსების დღიდან გაიარა ბევრი საფეხური გაუმჯობესებულ ადმინისტრირებამდე, ჩემი სუბიექტური აზრია, რომ სანამ ამ სერვისის მოხმარების სტატისტიკა მზარდია, ამ პოლიტიკური გადაწყვეტილების მიღება უპრიანია. რაც შეეხება ინფრასტრუქტურის ნაწილს, ეს საკითხი აუცილებლად მოწესრიგრბული უნდა იყოს. დღეს კომპანია დახაზვის მომსახურეობას ყიდულობს, თუმცა პროფესიონალ დამხაზველებს ქალაქში ცოტას თუ შევხვდებით, სწორედ ამიტომ შპს-მ გადაწყვიტა შეიძინოს საკუთარი მანქანა და მომსახურების შესყიდვასა და თანმდევი პრობლემებისაგან ამით გათავისუფლდეს, აქედან გამომდინარე, ფასის ზრდა მიმართულია უკეთესი პირობების შექმნისაკენ.“

კომისიის წევრი, ბატონი **ზაქრო მამასახლისი:** „მომსახურეობის სრულყოფა მხოლოდ ახალი საპარკინგე ადგილების მოწყობით კი არა, ჩემი სუბიექტური აზრია, ე.წ. „სტაიანჩიკების“ საკითხის მოწესრიგებით უნდა დავიწყოთ, აღნიშნული პირები ფაქტობრივად უკანონოდ ძარცვავენ ხალხს და ეს მეტად საყურადღებო პრობლემა მოკლე ხანშია აღსაკვეთი.“

კომისიის წევრი, ბატონი **კობა გურული:** „დღის ბოლოს თითოეულ მათგანს 500 ლარამდე აქვთ შემოსავალი, ჩემი აზრით უპრიანი იქნება ე.წ. „სტაიანჩიკები“  
ჩანაცვლებულ იქნენ „პარკინგესვისის“ მიერ დასაქმებული, მოწესრიგებული და ფორმიანი პირებით, ვინც დაეხმარებიან მოქალაქეებს პარკირების საკითხებში და ანაზღაურებას მიიღებენ კომპანიისაგან.“

საკრებულოს თავმჯდომარე, ბატონი **ირაკლი შენგელია:** „საკუთარ აზრს დავაფიქსირებ აღნიშნულ საკითხთან დაკავშირებით, ე.წ. „სტაიანშიკები“ კვლავ გამოჩნდებიან „პარკინგესვისის“ მიერ დასაქმებული პირების გვერდით და ამას ხელს ვერავინ შეუშლის, მანამდე, სანამ მოქალაქე, რომელმაც იცის, რომ მისი ფული არაკანონიერად მიდის ამ პირების ჯიბეში, თვითონ არ აღკვეთავს ამას, სამართლებრივი გზით.“

საკითხთან დაკავშირებით დებატები შეწყდა.

საკრებულოს ეკონომიკის, ქონების მართვისა და საქალაქო მეურნეობის კომისიის თავმჯდომარემ, ბატონმა **ამირან კოპალეიშვილმა** დღის წესრიგით გათვალისწინებულ მეოთხე საკითხთან დაკავშირებით დაკავშირებით გამოაცხადა ღია კენჭისყრის დაწყება. რეგისტრაცია გაიარა კომისიის 15-მა წევრმა. კენჭისყრის პროცედურას არ ესწრებოდნენ კომისიის წევრები: ნინო ჩიკვაშვილი, ბესიკ ბრეგაძე, გრიგოლ შუშანია, გიორგი კილაძე, ლაშა შალამბერიძე, ნინო ბიბილეიშვილი, დავით ბახტაძე, გაგა მანაგაძე, დარეჯან ფხაკაძე, რომან ქვაჩაკიძე.

ღია კენჭისყრით (მომხრე: 13 წევრი, თავი შეიკავეს ბატონმა კობა გურულმა და ქალბატონმა ელეონორა არჩაიამ) **დ ა ა დ გ ი ნ ე ს** :

**მუხლი 1.** მოწონებულ იქნეს დადგენილების პროექტი „ქალაქ ქუთაისში მესამე პირებისათვის პარკირების ორგანიზების უფლების გადაცემისას ყველა სახეობის პარკირების ადგილების სარგებლობისათვის, საჯარიმო სადგომზე გადაყვანისა და დგომისათვის საფასურის ზედა ზღვრის დადგენის შესახებ“ ქალაქ ქუთაისის მუნიციპალიტეტის საკრებულოს 2015 წლის 25 თებერვლის N79 დადგენილებაში ცვლილების შეტანის თაობაზე“

**მუხლი 2.** დღის წესრიგის მეოთხე საკითხზე მიღებულ იქნეს დასკვნა შენიშვნების გარეშე თანდართული რედაქციით და წარედგინოს საკრებულოს ბიუროს უახლოეს სხდომას განსახილველად.

**მ ო ი ს მ ი ნ ე ს:**

დღის წესრიგის მეხუთე საკითხის- **„ქალაქ ქუთაისის მუნიციპალიტეტის საკუთრებაში არსებული უძრავი ქონების, არასამეწარმეო (არაკომერციული) იურიდიული პირის „ქალაქ ქუთაისის ბაგა-ბაღების გაერთიანებისათვის“ პირდაპირი განკარგვის წესით, უსასყიდლო უზუფრუქტის ფორმით, სარგებლობაში გადაცემის თაობაზე, ქალაქ ქუთაისის მუნიციპალიტეტის მერისათვის თანხმობის მიცემის შესახებ“**

ზემოაღნიშნულ საკითხზე დადგენილების პროექტი წარმოადგინაქალაქ ქუთაისის მუნიციპალიტეტის მერიის პირველადი სტრუქტურული ერთეულის-ეკონომიკური განვითარების, ადგილობრივი თვითმმართველობის ქონებისა და ტრანსპორტის მართვის სამსახურის ხელმძღვანელმა, ქალბატონმა **თინათინ ბერიშვილმა.**

(განკარგულების პროექტი

ოქმს თან ერთვის)

ქალბატონმა **თ.ბერიშვილმა** აქვე განმარტა: „საკითხი ეხება ბაღების გაერთიანებისათვის, უსასყიდლო უზუფრუქტის ფორმით ფართის გადაცემას, შენობა აგვიშენეს დანიელებმა ავტოქარხანაში და ახალი ბაღის ფუნქციონირებისათვის გადავცემთ ამ ააიპ-ს.“

საკითხთან დაკავშირებით მოსაზრებები არ გამოთქმულა.

საკრებულოს ეკონომიკის, ქონების მართვისა და საქალაქო მეურნეობის კომისიის თავმჯდომარემ, ბატონმა **ამირან კოპალეიშვილმა** დღის წესრიგის მეხუთე საკითხთან დაკავშირებით გამოაცხადა ღია კენჭისყრის დაწყება. რეგისტრაცია გაიარა კომისიის 15-მა წევრმა. კენჭისყრის პროცედურას არ ესწრებოდნენ კომისიის წევრები: ნინო ჩიკვაშვილი, ბესიკ ბრეგაძე, გრიგოლ შუშანია, გიორგი კილაძე, ლაშა შალამბერიძე, ნინო ბიბილეიშვილი, დავით ბახტაძე, გაგა მანაგაძე, დარეჯან ფხაკაძე, რომან ქვაჩაკიძე.

ღია კენჭისყრით ერთხმად **დ ა ა დ გ ი ნ ე ს:**

**მუხლი 1.** მოწონებულ იქნეს განკარგულების პროექტი ქალაქ ქუთაისის მუნიციპალიტეტის საკუთრებაში არსებული უძრავი ქონების, არასამეწარმეო (არაკომერციული) იურიდიული პირის „ქალაქ ქუთაისის ბაგა-ბაღების გაერთიანებისათვის“ პირდაპირი განკარგვის წესით, უსასყიდლო უზუფრუქტის ფორმით, სარგებლობაში გადაცემის თაობაზე, ქალაქ ქუთაისის მუნიციპალიტეტის მერისათვის თანხმობის მიცემის შესახებ.

**მუხლი 2.** დღის წესრიგის მეხუთე საკითხზე მიღებულ იქნეს დასკვნა შენიშვნების გარეშე თანდართული რედაქციით და წარედგინოს საკრებულოს ბიუროს უახლოეს სხდომას განსახილველად.

ამით, ქუთაისის მუნიციპალიტეტის საკრებულოს ეკონომიკის, ქონების მართვისა და საქალაქო მეურნეობისა და საფინანსო-საბიუჯეტი კომისიების გაერთიანებულმა სხდომამ მუშაობა დაამთავრა.

საკრებულოს ეკონომიკის, ქონების მართვისა და

საქალაქო მეურნეობის კომისიის თავმჯდომარე

ამირან კოპალეიშვილი

საკრებულოს საფინანსო-საბიუჯეტო კომისიის

თავმჯდომარე ბაქარ მახარაძე